
EMLÉKEZTETŐ

A Győr-Moson-Sopron Megyei Mérnöki Kamara Elnökségének 2009.07.13. napján tartott elnökségi üléséről. 

Az ülés helye: 
AÉSZ Vagyonkezelő Kft. Győri Kirendeltsége (Győr, Csaba u. 16.) Mérnöki Kamara Hivatali helyisége 

Jelen vannak: Mellékelt jelenléti ív szerint és meghívott vendégként: Füke Péter Győr Város Polgármesteri Hivatal Városépítési Osztályának vezetője
Az Elnökségi Ülés határozatképes. Jelenlévők a napirendet elfogadták és az ülés a napirendek megvitatásával folytatódott. 
Az Elnökségi Ülés napirendje. 

1. Kötetlen mérnök-szakmai beszélgetés

· Meghívott vendég : Füke Péter Győr Város Polgármesteri Hivatal

Városépítési Osztályának vezetője

2. Aktuális Megyei Mérnöki Kamarai kérdések megbeszélése

Elnökség

· Új Kormányrendeletek,

· Kormányrendelet-módosítási elképzelések

· Országos Elnökségi Határozatok


· Tervellenőrzés

· Szakmai továbbképzések megyei helyzete

3. Megyei Mérnök Műhely – MMK Nonprofit Kft pénzügyi elszámolásának ismertetése

· Csejtei György elnökségi tag

4. Tagfelvételek, engedélyek, fellebbezések.

Dr. Bakos Ágnes titkár

5. Egyebek.

1. Kötetlen mérnök-szakmai beszélgetés
Kovács István: 

Üdvözlöm Füke Pétert, a Városépítési Osztály frissen kinevezett vezetőjét.

Füke Péter:

A Városépítési Osztály az Önkormányzat legpreferáltabb része. Az Osztály közreműködésével megvalósuló beruházások sok szakágat érintenek. Minden győri mérnök munkájával találkozunk, illetve az lenne a jó, ha minél több mérnök munkájával találkoznánk. A városnak minél több mérnöki szakmai tudásra lesz szüksége. Az energiaszektorra nagyobb hangsúlyt kell helyezni a jövőben. 
Kovács István: 

Nekünk van egy nagyon jó szervezetünk, ez a Mérnök Műhely. Ebben minden kamarai tag potenciális tag. A legtöbb munkát díjazás nélkül, a nagyobb horderejű munkákat kedvező díj ellenében vállaljuk. Különösen figyelmet érdemel a környezetvédelmi szakcsoport, az itt közreműködők véleménye reális ellenpontja lehet a zöld szervezeteknek. A Mérnök Műhely bevételeit ingyenes szakmai továbbképzésekre fordítjuk. Szeretném, ha támaszkodnál a Mérnök Műhelyre. Úgy érzem, itt van mit javítani. 
Néhány munkánk: 

A Sziget-Révfalui összekötő híd. Ennél a beruházásnál ott volt a probléma, hogy nem sikerült meggyőznünk a polgármestert, hogy itt számon kérhető tervet kellett volna készíttetni ahhoz, hogy a leggazdaságosabb árat lehessen elérni. Sajnos, a nem független tervezésből problémák jelentkeztek. 

Csejtei György: 

Nagy volumenű a parkolási terv, valamint a vizes szakág által készített két alaptanulmány (Holt Marcal, Belvárosi Csatorna). Az IVS rendszerrel kapcsolatos munkánk is jelentős volt. 
Számunkra az volna jó, hogy a Főépítész Úrtól érkező megkeresésekről tájékoztatást adhassunk. A jövőbeni harmonizációnak ez egy fontos kérdése lenne.
Füke Péter: 

Egyetértek azzal, hogy minél előbb a kapcsolatot meg kell teremteni. Az együttműködés gátját a közbeszerzésben, illetve annak az értelmezésében látom. 

Kovács István:

A Kamara, mint köztestület elfogadhat támogatásokat, pártoló díjakat. A várossal kötött szerződésünk alapján jelenleg évi 50.000,- Ft támogatást kapunk. A támogatási szerződés módosításával meg lehetne oldani egyes tanácsadási munkákat, nagyobb összegű támogatási díjért. A másik szerződésünk a várossal a Mérnök Műhely feladatvállalását tartalmazza. 

Bogár Zsolt: 

Lehet eseti támogatás is.

Csejtei György:

A mi oldalunkról ez rendben van, a városháza oldaláról kell megnézni a jogi lehetőségeket. 

Füke Péter: 

A támogatás sem egyszerű, ennek komoly procedúrája van.

Kovács István:

Az eddigi Mérnök Műhely munka közel 12 millió forint volt.

Csejtei György:

2007. évtől kezdődően merült fel ez az összeg. 

Kovács István:

Szeretném felhozni a tervellenőrzés problematikáját. A tervellenőrzésnek a szűkítését szeretnénk elérni, azaz értékhatártól függően legyen kötelező a tervellenőrzés. Országosan van eddig 300-350 tervellenőr. A tervellenőrzés döntő része a mérnöki szakmát érintő dolog és nem az építészetet érinti. Hogy mi lesz a tervellenőrzésből, azt a jövő hozza meg. 
Kovács István: 

Az építésügyi szakmagyakorlási tevékenységek közé tartozik a beruházás lebonyolító, és a tervellenőr is. Különösen fontos lesz a beruházás bonyolító mérnöki tevékenység. Nagyon sok jól képzett szakemberre lesz szükség ezen a területen. 

Füke Péter: 

Érdekes a megközelítés, a stratégiai mérnöki tevékenység tekintetében melyik szakágnak legyen túlsúlya. 

Kovács István. 

Van 2-3 vezérszakma, amire a városnak igazán szüksége van. Ma egy építész gyakorolja ezt a feladatot. A mérnökhöz ugyanakkor közelebb állnak a városszervezési területek. 

Bogár Zsolt:

Ha az infrastruktúra egy kézbe kerülne, az nagyon hasznos lenne. A városüzemeltetést nem ártana egy kézbe fogni. 

Dr. Tóth Péter: 

Nagy szervezőképességű embernek kell lenni és ez a fontos, nem a szakági hovatartozás. 

Kovács István:

A koncepcionális kérdésekkel forduljon a város a Mérnöki Kamarához. Vegyék komolyan a városban a mérnöki előkészítő munkát. 

Bogár Zsolt:

Erre az együttműködésre a keretszerződés lenne a legalkalmasabb.
2. Aktuális Megyei Mérnöki Kamarai kérdések megbeszélése
Kovács István: 

El kell mondani, hogy az Elnök asszony nagyon komolyan és határozottan szervezi a kamara dolgait. E hó 18-ra megbeszélést hívott össze a területi elnökök részvételével, 22-re pedig a tagozatok elnökeivel. Bartal Györgyöt kérnénk meg, hogy képviselje a területet a 18-i egyeztetésen. 

3. Megyei Mérnök Műhely – MMK Nonprofit Kft pénzügyi elszámolásának ismertetése
Csejtei György:

2009. júliusi állapot szerint a Mérnök Műhely az idén csak kiadást mutat.
Bevételek: 
1.124.000,- Ft

2008. évi felhasználás: 
-156.723,- Ft
2009-es felhasználás: 
993.773,- Ft
Egyenleg: 
-26.496,- Ft 

Két rész-számlát ki tudtunk bocsátani, ilyenformán az egyenleg jobb. A továbbképzések önköltségi ára egyre emelkedik. Kommunikálni kell a szakcsoportok felé, hogy előadásonként 80-100 ezer forint hozzájárulást tud adni a kamara a terembérleten kívül.
4. Tagfelvételek, engedélyek, fellebbezések
Dr. Bakos Ágnes titkár ismertette a tagfelvételi, a tagsági viszony megszüntetési, ill. az engedély-kérelmeket.
Az Elnökség az alábbi egyhangú határozatokat hozta a kérelmek teljesítéséről:
33/2009. (VII.13.) GYMSMMK Elnökségi határozat
Az elnökség 3 fő felvételéről döntött. Az új tagok: Neuhold Krisztián, Dr. Czapáry-Martincsevics András és Bizzer Jenő.
34/2009. (VII.13.) GYMSMMK Elnökségi határozat
Az elnökség Prépost Kálmán tagsági viszonyát - a tag kérésére - megszünteti.
35/2009. (VII.13.) GYMSMMK Elnökségi határozat
Jogosultságok ügyében előterjesztett kérelmek:

Meghosszabbítások:

Kvasz Mihály: 
T-korlátozott (Tartószerkezeti korlátozott tervezés)

Raffinger Lajos: 
G-D-32 (Vegyipari gépek és berendezések szakértés)

Dukkon Miklós Tibor: 
T-korlátozott (Tartószerkezeti korlátozott tervezés)


Th-korlátozott (Hídszerkezet tervezésére kiterjesztett tartószerkezeti korlátozott tervezés)

Új engedélyek:

Csintalan Zoltán: 
W-K3-8 (Veszélyes áruk szállításának közúti járművei szakértés)


G-D-37 (Vonóelemes és vibrációs szállítóberendezések szakértés)


G-D-68 (Zaj- és rezgésvizsgálat, zaj- és rezgéscsökkentés szakértés)

Gaál Tibor: 
G-T (Épületgépész-mérnöki tervezés)


G-Sz (Épületgépész-mérnöki szakértés)

Lencsés Gábor: T-T (Tartószerkezeti tervezés) ?
Továbbképzési kötelezettségből hiányzik. Ha megvan, utána megújítható:

Lázár István: 
HI-T (Hírközlési és mérnök informatikai tervezés)

Vezető tervezői címet kaptak az MMK-tól →tervellenőrzés kiterjesztéséről határozat

Luksander Rezső: V-T-Tell (Tervellenőrzésre is kiterjesztett villamosmérnöki tervezés)

Dr. Rózsa Gábor: 
KÖ-T-Tell (Tervellenőrzésre is kiterjesztett közlekedésmérnöki tervezés)

- kmf. -

